ENES KARIĆ 


ISA AL-MASIH (ISUS KRIST) 


U DJELIMA MUSLIMANSKE POBOŽNOSTI 
I SUFIJSKE NADE 


(SKICAJ 


Intenzivna prisutnost Isaa/Isusa u muslimanskoj klasičnoj književnosti, 
napose u književnosti sufijske nade, nije samo posljedica Isaova/Isusova iznimnog statusa 
u Kur'anu, nego i rezultat muslimanske potrage za prauzorima u svojoj 
specifičnoj književnosti koja se na arapskom naziva edeb 


Za trenutak ostaviti teologiju 
i (pri)sjetiti se pobožnosti 


Na Dan kad je Isa (Isus) podignut na nebo, 
iza sebe je ostavio samo vuneni plašt i sandale! 


Isa (Isus) je imao običaj jesti lišće sa grana, 

oblačiti košulje od kostrijeti, spavati gdje ga noć zatekne. 
Nije imao djeteta, pa da mu umre, ni kuće pa da mu 
postane ruševina. Od ručka mu nije preteklo za večeru, 
niti od večere za doručak! Govorio je: 

"Svaki dan sa sobom nosi i svoju opskrbu!" 


Ovaj esej želimo započeti u nekoliko napomena. Prva se od- 
nosi na doktrinarne teološke rasprave o statusu Isa al-Masiha 
u islamu i Isusa Krista u glavnim tokovima kršćanstva. Jedna 
od najboljih knjiga za pomno čitanje tih susretanja i razilaženja, 
moguće i najbolje novije štivo za pažljivo i pomno plijevljenje 
razlika i smirenih gledanja na njih jeste, svakako, Kuschelovo 
djelo Židovi, kršćani, muslimani.! Također, stoljeća doktrinalnih 
i doktrinarnih prepirki između muslimana i kršćana dobro su 
opisana (jednako i same rasprave i opiranja raspravama) u djelu 
Muslimani i kršćani, licem u lice autorice Kate Zabiri.? Čitatelj- 
stvu preporučujemo ta dva djela, a o temama koje Kuschel i Za- 
biri pokrivaju, mi u ovom eseju (uglavnom) nećemo govoriti. 


Ime Isusa Krista (Isa al-Masih) u islamu 


Druga se napomena tiče imena koje se u Kur'anu (i potom u 
arapskom jeziku) koristi za Isusa Krista (Isaa al-Masiha). Ime 
Isa (Isus) spominje se dvadeset i pet puta u Kur'anu, dok se, s 
druge strane, naziv al-Masih (Mesija, Pomazani, Krist) spominje 
jedanaest puta. 

Kako se iz same latiničke grafije vidi, arapska riječ Isa stoji 
za riječ Isus, dok se arapska riječ al-Masih koristi kao ekvivalent 
imena/naziva Krist (Christ, Christos), ali i Mesija, Mesih. 

Dakako, komenta(to)ri Kur'ana donose niz etimologijskih 
mogućnosti kako da odrede značenje riječi/imena Isa. Prema 

uglednom perzijskom komentatoru at-Tabatabaiju (umro 1982.), 
arapska Kur'anska riječ Isa derivirana je iz riječi ya'išu što znači 
ton živi"? Argumente at-Tabatabaija arapska gramatika podržava 
u potpunosti, kao i njegovo dopunsko obrazloženje da (po isla- 
mu) Božiji poslanik Jahja (Yahya ili Ivan Krstitelj u kršćanstvu) 
ima/nosi ime istoga značenja. Naime, Yahya u arapskom također 
znači "on živi". To je stoga jer Kur'an izravno aludira na paralel- 
nost događanja Božanskog čuda (mudžizah) u dvije ravni: 

a) Djevica Merjema (Marija) i Isa (njen sin), te u ravni 

b) Yahyaa kao sina Zakariyyaova (Ivan sin Zaharijev). 


Yahya znači "on živi", a i Isa znači "on živi". At-Tabatabai želi 
reći da oni žive po čudu, jer su došli čudom (Merjema/Marija 
je rodila Isaa/Isusa kao Djevica, izravnim uplivom Života/Duha 
Svetoga/Ruhu I-Oudus-a, a Zakariyya/Zaharija je dobio Yahyaa/ 
Ivana u dubokoj starosti!). Tekstovi Kur'ana se, u najširim smi- 
slovima, otvaraju prema at-Tabatabaijevim tumačenjima. 

Bilo kako bilo, povijesno gledano, riječ Isa Arapima opće- 
nito došla je najvjerovatnije preko Arapa kršćana (ili pak iz sir- 
skoga/sirijačkoga jezika, moguće i iz aramejskoga jezika). Kad 
je Kur'an u svojim objavama započeo razglašavati riječ/ime Isa, 
prvobitni recipijenti, Arabljani iz Mekke, znali su posve jasno o 
kome je riječ. 

S druge strane, al-Masih (Krist) znači doslovno "pomaza- 
ni" (arapska/Kur'anska riječ mash ušla je u islamsko obredo- 
slovlje u smislu simboličkog čišćenja tako što se mokrom (ili 
suhom) rukom prelazi /"pomazuje"/ preko dijela tijela koji se 
hoće/treba obredno očistiti). Odatle savremeni englesko-arapski 
rječnici riječ Christ prevode riječju/nazivom al-Masih ("Poma- 
zani" ili Mesija"). Na primjer, u Concise Oxford English-Arabic 
Dictionary," naziv Christ na arapskom je objašnjen sintagmom 
as-Sayyid al-Masih (Gospodin al-Masih, Gospodin Mesija, Gos- 
podin Krist). 

Dakako, klasični komenta(to)ri Kur'ana navode za naziv al- 
Masih i nekoliko drugih etimologija (i značenja). Kako ovdje 
moramo biti selektivni, napominjemo da je jedna od etimologi- 
ja riječi al-Masih u arapskom glagolu saha — yasihu u značenju 
putovanja (i radi širenja glasa o Bogu!). Slavni magrebski mistik 
Abu Madyan tvrdi da su "sjetnost/tuga/žal/žalost/žalovitost" 


(al-huzn) i "putovanje" (as-siyahah), dva svojstva al-Masiha. 
(Usp. transkripcijsku naličnost između al-Masih i as-siyahah.) 

Ragib al-Isfahani ("Isfahanac"?, umro 1109. po gregorijan- 
skom kalendaru), klasični islamski komentator i filolog Kur'ana, 
za riječ al-Masih nudi nekoliko etimologijskih alternativa. Tvrdi 
da je Isa/Isus nazvan al-Masih jer je putovao Zemljom (masi- 
han fi l-ardi ay zahiban fiha).? Druga varijantna etimologijska 
mogućnost je sljedeća: Nazvan je al-Masih(om) jer bi onoga ko 
je imao kakvu bolest/nesposobnost (po)mazao/trljao, pa bi taj 
ozdravljao... (...kana yamsahu za l-ahati fa yabrau...).! Treće 
etimologijsko objašnjenje je da je on (Isa/Isus) — već pri činu 
porođenja — bio "pomazani" blagoslovljenim uljem (...li annahu 
haradža min batni ummihi mamsuhan bi d-duhni...).? 

U Kur'anu se Isaa (Isusa) najčešće naziva Isa-bnu Maryam 
(Isa sin Merjemin — Isus sin Marijin). Komenta(to)ri Kur'ana uvi- 
jek s radošću ističu da se i u Novom Zavjetu (po Marku, VI:3), 
u riječima: "Zar nije ovo tesar, sin Marijin?"? (na arapskom): A 
laysa haza huwa n-nadždžaru -bnu maryam, nalazi sintagma 
ibnu Maryam - ili (Isa) sin Merjemin/Marijin.'" 

U vezi sa "islamskim i muslimanskim" čitanjima Novoga Za- 
vjeta ovdje usputno navodimo i Evanđelje po Ivanu (XVII:3), 
gdje se kaže: "A ovo je vječni život: spoznati tebe, jedinog pra- 
vog Boga, i onoga koga si poslao, Isusa Krista"!! — (na arapskom: 
Wa hazihi hiya l-hayatu l-abadiyyatu an ya'ifuka anta l-ilaha 
l-hagigiyya wahdaka wa yasua l-masiha -Ilazi arsaltahu)."? 

Muslimanski čitatelji Novoga zavjeta, na primjeru ova dva 
navedena mjesta (kao i drugim sličnim mjestima), sa egzaltira- 
njem ističu kako "pronalaze islamsko gledanje na Isaa al-Masiha 
u samom Novom zavjetu". 

Danas arapski kršćani na Bliskom istoku za ime Isus najčešće 
koriste svoju arapsku "kršćansku" (obredoslovnu) riječ Yasu'u, 
dok Arapi muslimani koriste Kur'ansku riječ/ime — Isa. Ali je 
u mnogim arapskim govornim sredinama česta upotreba obaju 
varijantnih izgovora ovog slavnog imena. 

S druge pak strane, i muslimanski i kršćanski Arapi koriste 
riječ al-Masih kao jednu jedinu, svoju i svima zajedničku riječ u 
značenju Krist ili "Pomazani" (ili, pak, Mesija!). 

Veliki prevoditelji Kur'ana na zapadne jezike daju različita 
prevodilačka rješenja za riječ al-Masih. Muhammad Asad (Le- 
opold Weiss) u svome prijevodu Kur'ana na engleski svaku riječ 
al-Masih iz Kur'anskog izvornika preveo je engleskom riječju the 
Christ (Krist).'? U podnožnoj bilješci tvrdi da je takvo rješenje 
razumljivije zapadnom čitateljstvu. 

S druge strane, uočljivo je da ima mnogo muslimanskih au- 
tora koji Kur'ansku riječ al-Masih ne prevode engleskom riječju 
the Christ, nego riječju the Messiah (Mesija), napominjući da ona 
znači "pomazani" (the anointed). Eminentni "Brillov" Arabic-En- 
glish Dictionary of Ouranic Usage opredjeljuje se za the Messiah 
opciju.'? Istu stazu slijedi i Marmaduke Pickthall (kasnije poznat 
pod imenom Mohammed Marmaduke Pickthall), koji u svome 
prijevodu The Meaning of the Glorious Koran"" donosi engleski na- 
čin pisanja riječi mesija, the Messiah (izbjegavajući tako the Christ 
rješenje). Njemački prijevod Maxa Henninga"" opredjeljuje se za 
Der Messias Jesus, te je uočljivo da ovaj prevodilac riječ Mesija ne 
prevodi riječju Krist. I ruski prijevod od Kračkovskoga"? donosi 
Mesija (Meccng) za arapsku riječ al-Masih. 


Isa al-Masih u Kuranu — mnoštvo planova 


Treća se preliminarna napomena u ovom eseju tiče mnogih pla- 
nova o Isa al-Masihu u Kur'anu. 


POSEBNI BROJ 


U islamskoj svetoj knjizi njega (Isaa) se naziva kalimatuh 
("Božijom Riječju"),'? navještava se da će "govoriti sa svijetom iz 
bešike/kolijevke (kao novorođenče)","? da će (s Božijom pomoći) 
i privolom "proživljavati od gline/blata napravljene ptice"?" da će 
{uz Božiju pomoć) "iscjeljivati slijepe od rođenja, i gubave, i da 
će proživljavati mrtve:'?! Tvrdi se da ga je "Bog uzdigao k Sebi";?? 
također, veli se da je on "predznak Dana Sudnjega"? itd., itd. U 
jednoj snažnoj eshatološkoj slici, Isa al-Masih se pred Bogom 
zauzima za kršćane na Onom svijetu,"' itd. itd. 

U duhovnim, pobožnim i nabožnim komentarima Kur'ana 
(sufijski komentari tu dolaze na prvo mjesto) pobožna i nat- 
prirodna čuda i ozračja koja okružuju osobu (i prema Kur'anu: 
jednu od najvećih poslaničkih pojava) Isa al-Masiha, opisana su 
pomno, široko sa velikim (po)štovanjem. 

Abu Hamid al-Gazali (umro 1111.) donio je mnoštvo preda- 
nja koja on tradira iz mnoštva izvora o Isau al-Masihu. Sva su ta 
predanja, u neku ruku, daljnja hermeneutička i egzegetska tran- 
spozicija osobe i impozantne vjerske i poslaničke pojave Isa al- 
Masiha sa stranica Kur'ana na stranice pobožnih duhovnih ko- 
mentara, natkomentara, glosa, itd. Zapravo, sa stranica Kur'ana 
Isa al-Masih je otišao/ušao u pobožne živote velikog mnoštva 
pobožnih muslimana, napose sufija! 


Čestitost i pobožnost 
Marije/Merjeme (Maryam) — majke Isaove/Isusove 


Temu Isa al-Masih (Isus Krist) u komentatorskim djelima pobož- 
nosti i sufijske nade nije moguće predstaviti bez krupne uloge 
Marije/Merjeme u Kur'anu i u komentarima Kur'ana. 

I samo rodoslovno stablo Merjeme, prema Kur'anu, ispunje- 
no je plodovima i stabalicama radosnih čuda. 

U Kur'anu (11I:33) porodica Abrahamova/Ibrahimova i po- 
rodica Imranova (iz koje potječe Marija/Merjema) imaju zau- 
vijek izniman status. Merjemina majka usrdno je molila Boga 
da zaštiti Merjemu od "Šejtana/sotone", i da zaštiti njeno cijelo 
potomstvo (111:35-36). Domalo dalje veli se da je Merjema {u 
Hramu Jerusalemskome| stupila pod skrbništvo Zaharija/Za- 
kariyyaa, kad god bi Zakariyya stupio u njenu odaju u Hramu 
(al-mihrab), našao bi hranu/opskrbu, pitao bi je: "O Marijo/O 
Merjema! Odakle ti ova hrana?" A ona bi odgovarala: "Hrana 
je od Boga!" (III:37). Drugim riječima, Merjema/Marija je bila 
okružena izobilnom pažnjom anđela/meleka koji su joj donosili 
"Božansku opskrbu". 

Komenta(to)ri Kur'ana na neusporediv način govore o Ma- 
riji_Merjemi i njenoj pobožnosti. Zahvaljujući moćnoj prokla- 
maciji Kur'ana "Tebe je (o Merjemo/Marijo| zbilja Bog odabrao 
nad sve žene svijeta!" (III:42) — u komentarima Kur'ana i u općoj 
mnogovjekovnoj nabožnoj literaturi islama osoba Marije/Mer- 
jeme u pobožnosti i čednosti je uzor čovječanstvu. 

U Kur'anskom arapskom upotreba sklopa inna-llaha-stafaki 
("O Merjemo/Marijo! Bog je Tebe doista odabrao!") i sama je 
uzvišena. Naime, u arapskom riječ safa' označava čistotu (npr. 
vidika), bistrinu (vode), vedrinu (zraka), itd. 

Čisto nebesko plavetnilo naziva se safiyah, itd. Odabranost 
Marije/Merjeme opisuje se najuzvišenijim i najtajnovitijim rije- 
čima u Kur'anu koje pobuđuju na ridanje i pobožno plakanje. 

K tome, jedan od stavaka u Kur'anu (III:44), pred kojim za- 
staje dah velikih pobožnjaka islama, opisuje sam čin rađanja 
Marije/Merjeme. Kad su odabrani jevrejski učenjaci u Hramu 
saznali da je ona upravo rođena, svi su se natjecali da je čuvaju, 
paze, njeguju i pruže joj opskrbu. "Ti (Muhmmede| pred njima 

ljevrejskim učenjacima u Hramu) ne bijaše kad oni pera svoja 
pobacaše koji će od njih o Mariji/Merjemi da se brine" (III:44). 

Pera ovdje spomenuta jesu pisaljke ili tršćana pera, kojima se 
ispisuju vjerske knjige. 

Njihovim se pismenima što ostaju iza mastila slavi dragi Bog! 
A i sam razlog bacanja pera na površinu tekuće vode jeste uzvi- 
šen: Marija/Merjema je čista kao izvorska voda! Svi su oni htjeli 
da Merjemu paze u Hramu, da je dvore, da joj služe, ali se nisu 
mogli dogovoriti ko će taj skrbnik biti. Odlučilo je čudo. Bacili 
su svoja tršćana pera na površinu rijeke, sva su pera otplovila 
(otplutala), osim Zaharijeva/Zakariyyaova pera. Ono se na licu 
tekuće vode čudotvorno zaustavilo, u vertikalnom položaju. 

Simbolika pera, vjerskih knjiga, mastila i "prizivanja Božan- 
ske odredbe koja ima da dođe u čudu" — sve to se vezuje za Mer- 
jemu/Mariju u islamskoj pobožnosti. 

Eto, stoga je Ibn Hazm od Kordove (umro 1064.), slavni mu- 
slimanski egzoterički teolog, tvrdio da je Marija/Merjema — Bo- 
žiji poslanik {tj. Božija poslanikinja|! A prema Ibn Hazmu to su 
bile još i majka Izakova (Ishag), majka Mojsijeva (Musaova), kao 
i žena faraonova." 

Sa kakvom se samo pažnjom opisuje Marijina/Merjemina 
odaja ili ćelija u hramu (al-mihrab) u komentarima Kur'ana! 

Da bi se pokazalo da je Marija/Merjema itekako odabrani- 
ja i iznad muškaraca, njena je molitvena odaja bila na gornjem 
katu! Meleki/anđeli uvijek bi joj sa zahvalnošću donosili najljep- 
še voće i opskrbu, za ljetnjeg doba imala je zimske mivke, a za 
zimskih vremena na njenoj trpezi našlo bi se ljetnje voće, zelen i 
hrana najljepša. Komentari Kur'ana (npr. at-Tabari, ar-Razi, Ibn 
Kasir i drugi) tvrde da su u hramu Merjemu muškarci ponizno 
služili, itd. 


Isa al.-Masih (Isus Krist) u islamu — mnoge strane 


Neizmjerna je, neizbrojiva i doista neobuhvatna tradicija o Isau 
al-Masihu (Isusu Kristu) u hijeropovijesnom i u povijesnom 
islamu. 

U svojoj knjizi Der Islam: Geschichte, Gegenwart, Zukunft 
(Islam: povijest, sadašnjost, budućnost), Hans King spomi- 
nje Isusa (Isaa) unutar mnogih tema, npr. njegov odnos prema 
Abrahamu/lbrahimu, pitanju raspeća ili raspinjanja na križu, 
Isau/Isusu kao "al-Mahdiju" (Obećanome koji dolazi na kraju 
vremena), potom kao Mesiji (= al-Masih), njegovom odnosu 
prema nenasilju, njegovom ustajanju iz groba, povratku na kra- 
ju vremena, itd.?$ 

Oddbjorn Leirvik u svome djelu Images of Jesus Christ in 
Islam"! pobraja nekoliko važnih "oblasti i predjela" u kojima se 
može posve jasno detektirati nekoliko islamskih diskursa o Isau 
(Isusu). To su: 

- Kuran i Hadis, 

- Legende i tradicionalne egzegeze Kur'ana, 

- Šžitska tradicija, 

- Sufizam, 

- Dijaloška, apologetska, polemička književnost, 

- Rasprave u dvadesetom stoljeću. 


Oddbjorn Leirvik u ovoj opsežnoj knjizi uočava jednu višesto- 
ljetnu tradiciju u mnogolikim očitovanjima islama koja je došla 
do cjelovitih "predstava" o Isau al-Masihu. 

O Isa al-Masihu su progovorili i govore svi moćni tokovi 
islamske duhovnosti koje su profilirali i oblikovali teološki do- 
gmatičari, znameniti komentatori, hereziografi, sakupljači pre- 

danja, sabiratelji legendi, mistici, pobožni putnici, pjesnici, pri- 
povjedači, nabožni zanesenjaci... 


Isa al-Masih (Isus Krist) u sufizmu 


Sufizam, ta vrla ezoterijska srž islama, čuva vječnu uspomenu na 
Isaa al-Masiha. 

U djelu Tales of the Dervishes autora Idrisa Shaha,?" kaže 
se da sufijski autori često ukazuju na "Isaa/Isusa kao Učitelja 
Puta. K tome, ima iznimno velika količina usmene tradicije 
o Isusu koja kruži na Srednjem istoku, koja čeka svoga saku- 
pljača. (...) Sufije tvrde da 'Sin Drvodjelje' i druga glasovita 
imena koja su data ličnostima Evanđelja jesu inicijacijski ter- 
mini/riječi, ti termini i riječi nužno ne opisuju posao/zani- 
manje pojedinca"? 

Navedimo ovom prilikom, tek radi ilustracije, neka opća 
mjesta u sufizmu islama u kojima se, barem preliminarno, vidi 
način pomaljanja Isaa/Isusa u muslimanskoj pobožnosti. Evo 
nekih hikaya (ili nabožnih pripovijesti): 


Pobožnjak i kradljivac 


Abu Hamid al-Gazali (1058.-1111.) prenosi ovo predanje: 
"Nekakav pobožnjak slijedio je putem al-Masiha (Krista). Vi- 
dio to neki kradljivac, pa pomisli: 'Ako sjednem u društvo ovog 
pobožnjaka, možda će mi Bog radi toga oprostiti! Podstaknut 
skromnošću u svom srcu, kradljivac se počeo koriti zbog ras- 
pusna života koji je vodio. Smatrao je sebe nedostojnim da sjedi 
pokraj jednoga takvoga dobroga čovjeka/pobožnjaka. S druge 
strane, pak, pobožnjak, ugledavši kradljivca pokraj sebe, strogo 
ga ukori e da ga kradljivčeva sjenka ne bi pokvarila. Istoga je tre- 
na al-Masih (Krist) čuo Božiji glas: Reci tom pobožnjaku i tom 
kradljivcu da sam učinio čistim njihove listine (na koje se pišu 
dobra i zla djela čovjekova). Vrla i dobra djela pobožnjaka i zli 
grijesi kradljivca — oboje je izbrisano sa listina. Sada oni trebaju 
započeti život iznova. Vrla i dobra djela pobožnjaka izbrisana su 
jer bio je (spram kradljivca) uznosit i gord, a grijesi kradljivca 


izbrisani su zato što je bio ponizan i pokajao se."?" 


Mrtve kosti proživljene u krvoločnu zvijer 


Slavnome mističkom autoritetu islama Dželaluddinu ar-Rumiju 
(1207.-1273.) pripisuje se ovo predanje: 

"Jednoga je dana Isa išao pustinjom sa skupinom sebičnih 
ljudi. Molili su ga i tražili od njega da im kaže Tajnovito Ime 
|Božije| pomoću kojeg on mrtve vraća u život. Isa im reče: 'Ako 
vam reknem Tajnovito Ime, vi ćete zloupotrijebiti njegovu moć. 
Ti ljudi obećaše Isau da će to znanje koristiti mudro i iznova ga 
zamoliše da im rekne Tajnovito Ime. Isa im tad reče: 'Ne znate 
šta tražite!" Ali im, ipak, saopći Tajnovito Ime. Ne prođe dugo 
vremena, ta je skupina ljudi hodala nekom pustarom, kadli 
ugledaše gomilu pobijeljelih kostiju. "Hajde, isprobajmo znanje 
Tajnovitog Imena!' — rekoše jedni drugima, i to učiniše. U tom 
trenu, nakon što bi izgovoreno Tajnovito Ime, one se kosti zao- 
djenuše u meso i preobraziše u divlju zvijer. Ta divlja zvijer ih 
rastrga u komadiće:"?! 


Pobožni kršćanski princ 


Veliki broj nabožnih predanja sufijske naravi koncipiran je (i 
tradiran) tako da se pokaže kako su kršćani dobrohotni prema 


muslimanskoj pobožnosti, štaviše, kršćani su sljedbenici istog 
onog duhovnoga Puta kao i same sufije. Tako Margaret Smith, 
američka poznavateljica islama, navodi priču o nekom "pobož- 
nom kršćanskom princu" 

"Prvo sufijsko svratište podignuto je u Ramli, u Siriji. Jed- 
noga dana neki kršćanski princ krenuo je u lov. Dok je išao pu- 
tem vidio je dvojicu sufija kako se sastaju i jedan drugoga prisno 
pozdravljaju. Potom su sufije sjele na istom mjestu, iznijele šta 
su imale od hrane i skupa objedovale. Njihova se međusobna 
naklonost dopala kršćanskom princu, on tada pozva jednoga od 
sufija i upita ga ko je onaj drugi sufija. 

"Ne znam ko je" — odgovori mu sufija. 

"Koja je veza između njega i tebe?" — upita princ. 

"Uopće nikakva" — odgovori sufija. 

"Odakle je taj došao?" — upita dalje princ. 

"Ni to ne znam!" — odgovori sufija. 

"Zašto onda iskazujete naklonost jedan prema drugome?" — 
upita princ. 

"Zato što on pripada mome Putu!" — odgovori sufija. 

"Imate li ikakvo mjesto gdje se možete susretati?" — upita 
kršćanski princ. 

A kad derviš reče da nemaju takva mjesta, kršćanski princ 
odgovori: 

Ja ću vam sagraditi takvo mjesto!" 

I sagradi im ga.?? 


Bog je jedan 


Seyyed Hossein Nasr u svome djelu Living Sufism"? navodi 
perzijskog sufijskog pjesnika Hatifa Isfahanija koji je pjevao o 
kršćanstvu na sufijski način. Nema sumnje da je Hatif Isfahani 
kršćanstvo razumijevao na prefinjeni metafizički način. Evo od- 
lomka iz jedne njegove pjesme: 

U crkvi rekoh kršćanki, opčiniteljici srca, 

O ti, u čiju mrežu srce se hvata, 

O ti, o čiji pojas nitima svim svojim postadoh vezan! 

Koliko dugo ćeš moći a da ne nađeš put do Božijeg Jedinstva? 

Koliko dugo ćeš Jedinom nametati trojstvo? 

Kako može biti pravedno Jedinog Istinskog Boga 

Ocem, Sinom i Duhom Svetim zvati?! 


Ona (kršćanska redovnica) razdvoji svoja slatka usta i reče mi, 
Dok je slatkim smijehom sipala šećer sa usana svojih: 

Ako li si pronikao u tajnu Božijeg Jedinstva 

Nemoj bacati na nas kršćane ljagu nevjerstva, jer 

U tri ogledala Vječna Ljepota baca zraku 

sa Svog Lica blistavoga! 

Svila ne prelazi u tri različite stvari, 

ako se sa tri različita imena nazove" (Parniyan, 

Harir i Parand)! 


Dok smo mi tako govorili, ova pjesma 
Diže se kraj nas sa crkvenog zvona: 

- On je Jedan i nema ništa osim Njega, 
Nema drugog boga do Njega Samog!"?? 


Zašto su ptice glinene odletjele 
U islamskoj literaturi mnoštvo je kazivanja koja su transpozicija 


čuda o kojima Kur'an govori u vezi sa Isaom/Isusom. Evo jedne 
iznimno zanimljive pripovijesti: 


POSEBNI BROJ 


"Jednoga je dana Isa sin Merjeme (Isus sin Marije), dok je 
bio dijete, pravio male ptice od gline. Neka druga djeca, koja to 
nisu mogla učiniti, otrčala su odraslima i ispričala im, uz brojne 
pritužbe. Odrasli su rekli: "To se (pravljenje glinenih ptica) ne 
smije dozvoliti na Sabat; jer je bila subota. Stoga su oni otišli 
do jezerceta gdje je sjedio Sin Marijin, i upitali su ga gdje su mu 
ptice. Kao odgovor pokazao je na ptice koje su bile napravljene: 
I one su potom odletjele! 

"Pravljenje ptica koje lete je nemoguće, stoga to ne može biti 
kršenje Sabata" — rekao je jedan od odraslih. 

Ja bih naučio tu vještinu" — reče drugi. 

"Nije ovo nikakva vještina, sve je to samo varka" — reče treći. 

Tako Sabat nije bio prekršen, vještina se nije mogla naučiti. 
Što se tiče varke, odrasli su se, kao i djeca, obmanuli, jer nisu 
znali šta je bila svrha pravljenja ptica. 

Zaboravljen je bio razlog zašto se ne radi ništa subotom. Zna- 
nje onoga što je varka i onoga što nije varka bilo je nesavršeno kod 
tih odraslih. Početak vještine i kraj djelovanja bili su im nepozna- 
ti: Stoga, tako je isto bilo sa produžavanjem daske drveta. 

Nadalje, pripovijeda se da je jednoga dana Isus sin Marijin, 
bio u radionici Josipa Drvodjelje. Kada su vidjeli da je daska dr- 
veta bila prekratka, Isus ju je povukao, i uvidjeli su da se na neki 
način produžila. 

Kada se ova priča pripovjedila ljudima, neki od njih su rekli: 
=To je čudo, stoga će ovo dijete biti svetac!" 

Drugi su rekli: "Mi u to ne vjerujemo, opet to učini za nas." 

Treća je grupa rekla: "To ne može biti istina, stoga, isključite 
to iz knjiga" 

Te tri grupe, sa svojim različitim osjećanjima, ipak su došle 
do istog odgovora, jer niko nije znao namjeru i pravi značaj koji 
se nalazi u rečenici: "Razvukao je dasku"? 


Al-Gazali kao prenositelj Isaovih/Isusovih izreka 


Al-Gazali je, koliko je nama poznato, od svih klasičnih autorite- 
ta islama najviše koristio predanja o Isau/Isusu. 

U svome slavnom djelu Obnova vjerskih nauka (kao i u dru- 
gim djelima) al-Gazali se ističe i po tome jer navodi brojne izre- 
ke, anegdote i zgode koje on pripisuje Isau/Isusu. 

Evo jednog kraćeg izbora tih izreka: 

- Ovaj svijet je most. Prođi njime. Ne zadržavaj se na njemu!?$ 

-_ Čovjek koji traži Ovaj svijet nalik je žednome koji pije vodu 
iz mora! Što je više pije, sve žedniji postaje — dok sebe na 
kraju ne ubije!" 

- Ljubav prema Ovom svijetu i ljubav prema Budućem svije- 
tu ne mogu se naći zajedno u srcu vjernika, baš kao što se 
ne mogu naći zajedno vatra i voda na jednome mjestu." 

- O skupino učenika! Učinite vaše trbuhe gladnima, e da bi 
vaša srca vidjela vašega Gospodara? 

-  Pobožnost se sastoji od deset dijelova. Devet njih se sastoji 
u šutnji, a jedna u osami."" 

-  Akoli čovjek vrati prosjaka sa svoga kućnoga praga, anđeli/ 
meleki neće posjetiti tu kuću sedam noći!!! 


Najbolji nama poznati zbornik, zapravo svojevrsna enciklopedija 
izreka i kazivanja pripisanih Isau/Isusu u višestoljetnoj islamskoj 
literaturi, dolazi nam iz pera Tarifa Khalidija pod naslovom Mu- 
slimanski Isus (The Muslim Jesus).'? Ovo se dragocjeno djelo čita 
sa velikom lahkoćom i ushićenjem. Tu vidimo osobu Isaa/Isusa 
u središtu muslimanske pobožnosti, on objašnjava najzagonet- 
nija pitanja života samog, njega čuda nikada nisu napustila, on 


LJETO A. D. 2012. 67 


hodi po vodi, vraća mrtve u život, čini da bludnice postanu čed- 
ne i čiste, itd. 

Na stotine je divnih primjera u kojima Isa/Isus savjetuje, 
opominje, upozorava, pokazuje osobnim primjerom. Na pri- 
mjer, Isa/Isus pita svoje Učenike: "Koji to od vas može sagraditi 
kuću na valovima mora?" Oni mu u čudu odgovoriše protupita- 
njem: "Božiji Duše, ko je taj pa da uradi takvo nešto?!" Na to im 
Isa/Isus odgovori: "Kad je tako, na oprezu nek' ste spram Ovoga 
svijeta, nemojte ga uzimati za svoj (trajni) zavičaj!" (Jer, Ovaj 
svijet je prolazan, nalik je uznemirenim valovima morskim)|.? 

U jednom drugom kazivanju Isa/Isus veli svojim slušatelji- 
ma: "Onaj koji govori a ne spominje Boga, samo brblja! Onaj 
koji razmišlja a sebe ne opominje, samo je nemaran! Onaj koji 
šuti a ne razmišlja — taj samo traći vrijeme!"% 

I tako, na stotine dragulja u izrekama. 

U opsežnome predgovoru za ovaj kompendij Muslimanski 
Isus, Tarif Khalidi je dobro objasnio porijeklo ove široke literatu- 
re o Isau/Isusu na islamskom istoku, on smatra da su muslimani 
tokom mnogih stoljeća stvarali, dakako postupno, svoje vlastito 
"muslimansko Evanđelje" (the Muslim Gospel).?" K tome, sinop- 
tička Evanđelja djelovala su svojim duhovnim trajanjem na novo- 
formirane muslimanske sredine, muslimani su poruke tih Evan- 
đelja "prerađivali", "prilagođavali", "mijenjali smjer njihove poru- 
ke" sebi u korist, jednostavno — čitali su ih na svoj način. Dakako, i 
tradicionalne kršćanske sredine u koje je došao islam poslužile su 
kao izvanredan zavičaj nevjerovatnog bujanja ovakvih predanja 
čiji je zadatak bio da se "islamizira" zatečena duhovnost. 

Ipak, mi smatramo da intenzivna prisutnost Isaa/Isusa u musli- 
manskoj klasičnoj književnosti, napose u književnosti sufijske nade, 
nije samo posljedica Isaova/Isusova iznimnog statusa u Kur'anu, 
nego i rezultat muslimanske potrage za prauzorima u svojoj speci- 
fičnoj književnosti koja se na arapskom naziva edeb (adab). 

Šta je edeb? 

Ukratko, ta riječ znači ćudoređe, lijepo ponašanje, lijep odgoj, 
visoko pohvalno držanje, edeb je i kurtoazija, itd. Priča, poslovi- 
ca, saga, kazivanje... sve to je dobro ako nas moralno odgaja, ako 
nas čini moralno boljima. I ako nam čini budnom savjest o tome 
šta valja, a šta ne valja činiti. 


sa/Isus u muslimanskoj književnosti (napose u onoj sufijskog na- 

danja) jeste prauzor moralnog stava i bezinteresne vjere u Boga. 
Na kraju donosim jedno osobno sjećanje: Kad sam bio dijete slušao 
sam (u svome travničkom selu Višnjevu) od starijih kako ne va- 
lja susjedu otimati zemlju, niti pomjerati među. Jer, Isa alejhiselam 
je rekao: "Hej vi, ljudi! Zašto se svađate oko njive Dragomilovice?! 
Hoćete li da ja, sada pred vama, proživim deset Hasana i dvadeset 
Mehmeda, koji su nekada bili vlasnici Dragomilovice?!" Il 

